
PATVIRTINTA

Lietuvos Respublikos Seimo 

2014 m. kovo 20 d. nutarimu

Nr. XII-801 sudarytos 

Laikinosios tyrimo komisijos 

2014 m. kovo 26 d. posėdyje 

LIETUVOS RESPUBLIKOS SEIMO LAIKINOSIOS TYRIMO KOMISIJOS DĖL SUTIKIMO LIETUVOS RESPUBLIKOS SEIMO NARĮ VIKTORĄ USPASKICHĄ PATRAUKTI BAUDŽIAMOJOM ATSAKOMYBĖN, SUIMTI AR KITAIP SUVARŽYTI JO LAISVĘ 

REGLAMENTAS
I. BENDROSIOS NUOSTATOS

1. Šis Reglamentas nustato Seimo 2014 m. kovo 20 d. nutarimu Nr. XII-801 sudarytos Lietuvos Respublikos Seimo laikinosios tyrimo komisijos dėl sutikimo Lietuvos Respublikos Seimo narį Viktorą Uspaskichą patraukti baudžiamojon atsakomybėn, suimti ar kitaip suvaržyti jo laisvę (toliau – Komisija) darbo tvarką.

2. Komisija savo veikloje vadovaujasi Lietuvos Respublikos Konstitucija, Seimo statutu, Seimo laikinųjų tyrimo komisijų įstatymu, šiuo Reglamentu bei kitais teisės aktais.

II. KOMISIJOS NARIAI IR APTARNAUJANTIS PERSONALAS

3. Komisijos pirmininkas:

3.1. organizuoja Komisijos darbą, sudaro jos posėdžių darbotvarkių projektus;

3.2. vadovauja rengiant Komisijai svarstyti teikiamus klausimus;

3.3. šaukia Komisijos posėdžius ir jiems pirmininkauja;

3.4. vadovauja Komisiją aptarnaujančių asmenų darbui;

3.5. vykdo kitus teisės aktų suteiktus įgaliojimus.

4. Kai Komisijos pirmininko nėra ar jis negali eiti savo pareigų, Komisijos pirmininko pavedimu jo pareigas laikinai eina Komisijos pirmininko pavaduotojas.

5. Komisijos pirmininkas gali pavesti Komisijos pirmininko pavaduotojui vykdyti Komisijos pirmininko funkcijas.

6. Komisija gali pavesti Komisijos nariui ar Komisijos narių grupei atlikti atskiras su Komisijos veikla susijusias funkcijas.

7. Komisiją aptarnauja Seimo kanceliarija. 

III. KOMISIJOS VEIKLOS FORMA

8. Komisija savo kompetencijai priklausančius klausimus svarsto ir sprendimus priima posėdžiuose.

9. Komisijos posėdžius šaukia ir jiems pirmininkauja Komisijos pirmininkas arba jo pavedimu – Komisijos pirmininko pavaduotojas.
10. Komisijos posėdžiai paprastai rengiami Seimo rūmuose Komisijos pirmininko paskirtu laiku.

11. Komisijos posėdis yra teisėtas, kai jame dalyvauja daugiau kaip pusė Komisijos narių.

12. Jeigu Komisijos narys posėdyje dalyvauti negali, jis privalo apie tai pranešti Komisijos pirmininkui.

13. Komisijos posėdžiai yra atviri. Jeigu nagrinėjamas klausimas yra susijęs su valstybės paslaptimi, Komisijos posėdžiai uždari visiems asmenims, išskyrus kviestuosius, kurių sąrašas sudaromas pagal Komisijos narių pageidavimus. Kitais atvejais Komisija rengti uždarus posėdžius gali tik gavusi Seimo pritarimą. 
IV. PASIRENGIMAS KOMISIJOS POSĖDŽIUI

14. Komisijos posėdžio darbotvarkės projektą parengia Komisijos pirmininkas arba jo įgaliotas Komisijos pirmininko pavaduotojas, atsižvelgdamas į Komisijos narių pasiūlytus klausimus. Darbotvarkę tvirtina Komisija savo sprendimu. 

15. Komisijos nariams ir kitiems kviestiesiems asmenims apie rengiamą Komisijos posėdį, jo vietą ir laiką pranešama asmeniškai, ne vėliau kaip likus 12 valandų iki posėdžio pradžios. Visuomenei apie Komisijos posėdį paskelbiama per Seimo ryšių su visuomene skyrių.
16. Parengti Komisijos pažymos ir rezoliucijos projektai ne vėliau kaip prieš 12 valandų iki Komisijos posėdžio pradžios pateikiami Komisijos nariams susipažinti. 

V. KOMISIJOS POSĖDŽIO DALYVIAI
17. Komisijos posėdžiuose dalyvauja Komisijos nariai, Komisijai padedantys Seimo kanceliarijos darbuotojai ir, Komisijos kvietimu, kiti asmenys.

18. Komisija privalo į Komisijos posėdį pakviesti ir išklausyti Seimo narį, kurio klausimas sprendžiamas, arba kitą jo įgaliotą Seimo narį, taip pat prokuratūros atstovą.

19. Jeigu kviečiamas Seimo narys arba kitas jo įgaliotas Seimo narys neatvyksta į Komisijos posėdį be svarbios priežasties arba atsisako pateikti Komisijai paaiškinimus, Komisija turi teisę priimti sprendimą nedalyvaujant Seimo nariui ar kitam jo įgaliotam Seimo nariui.  

20. Komisijos posėdžiuose ta apimtimi, kuria juose yra svarstoma įslaptinta informacija, nedalyvauja asmenys, pagal įstatymus neturintys teisės susipažinti su atitinkama įslaptinta informacija.

VI. KOMISIJOS POSĖDŽIO TVARKA

21. Komisijos posėdyje svarstant atskirus darbotvarkės klausimus, paprastai pirmiausiai svarstomas klausimas yra pristatomas ir išklausoma Komisijos narių nuomonė. Po to savo nuomonę gali pareikšti ir kiti posėdžio dalyviai. 

22. Darbotvarkės klausimui pristatyti paprastai skiriama iki 5 minučių, Komisijos nario, kitų posėdžio dalyvių nuomonei pareikšti – 3 minutės. Prireikus Komisijos posėdžio pirmininkas gali nustatyti kitokią pristatymo ar nuomonės pareiškimo trukmę. 
23. Žodį pasisakyti Komisijos nariams ar kitiems asmenims suteikia Komisijos posėdžio pirmininkas. Klausimus prokuratūros atstovui, taip pat teisėjui, kurio klausimas sprendžiamas, arba jo įgaliotam atstovui, pirmas užduoda Komisijos posėdžio pirmininkas, po to – kiti Komisijos nariai. 
24. Komisijos posėdžio pirmininkas klausti ir pasisakyti gali be eilės.

25. Gavęs teisę užduoti klausimą, Komisijos narys privalo užduoti konkretų klausimą ir nurodyti, kam jis adresuojamas. Išklausęs atsakymą, klausiantysis turi teisę užduoti papildomus klausimus, tačiau jie turi būti susiję su pirmuoju klausimu. Klausimų ir atsakymų sesiją vienu klausimu galima nutraukti balsavimu paprasta posėdyje dalyvaujančių Komisijos narių balsų dauguma.  
26. Komisijos kvietimu posėdyje dalyvaujantys asmenys raštu įspėjami dėl baudžiamosios atsakomybės už melagingų pranešimų, paaiškinimų, informacijos ar duomenų teikimą komisijai, taip pat dėl administracinės atsakomybės už komisijos reikalavimų nevykdymą. Asmenys, teikiantys komisijai paaiškinimus, negali būti verčiami teikti paaiškinimus prieš save, savo šeimos narius ar artimus giminaičius, tačiau, jiems sutikus duoti paaiškinimus, šie asmenys turi būti įspėti dėl atsakomybės už melagingus parodymus.

VII. TVARKOS UŽTIKRINIMAS KOMISIJOS POSĖDYJE

26. Komisijos posėdžio pirmininkas perspėja asmenis, nesilaikančius šio Reglamento, ir gali nutraukti jų kalbą.

27. Komisija, priėmusi protokolinį sprendimą, gali pašalinti iš Komisijos posėdžių salės asmenis, kliudančius jai dirbti.

VIII. KOMISIJOS POSĖDŽIO PROTOKOLAS

28. Komisijos posėdžiai protokoluojami. Protokolus pagal Seimo valdybos sprendimu patvirtintas Seimo komitetų ir komisijų posėdžių protokolų rašymo taisykles surašo posėdžio sekretorius (Komisijai padedantis Seimo kanceliarijos darbuotojas).

29. Posėdžio protokolą pasirašo Komisijos posėdžio pirmininkas ir posėdžio sekretorius.

30. Daromi Komisijos posėdžių garso įrašai. Juos saugo Komisijų biuras. Posėdžio dalyviai turi teisę susipažinti su posėdžio garso įrašu.

IX. KOMISIJOS SPRENDIMAI

31. Įgyvendindama savo įgaliojimus Komisija priima sprendimus, kurie įrašomi į Komisijos posėdžio protokolą.

32. Komisijos sprendimai priimami atviru balsavimu paprasta posėdyje dalyvaujančių Komisijos narių balsų dauguma. Jeigu balsai pasiskirsto po lygiai, priimamas sprendimas, už kurį balsavo Komisijos pirmininkas. 

X. VISUOMENĖS INFORMAVIMAS

33. Komisija, pateikusi Seimui pažymą ir rezoliucijos projektą, apie tai praneša visuomenės informavimo priemonėms. Neskelbiami duomenys ar žinios, kurie yra valstybės, komercinė, banko, tarnybinė, privataus gyvenimo ar kita įstatymų saugoma paslaptis.

34. Informaciją visuomenės informavimo priemonėms Komisijos vardu teikia jos pirmininkas arba Komisijos įgaliotas narys. 

XI. BAIGIAMOSIOS NUOSTATOS

35. Šiame Reglamente ir kituose teisės aktuose nenumatyti Komisijos darbo tvarkos klausimai sprendžiami Komisijai priimant sprendimą šio Reglamento IX skirsnyje nustatyta tvarka.

36. Šis Reglamentas gali būti keičiamas kiekvieno Komisijos nario pasiūlymu. Pasiūlymai pakeisti šį Reglamentą pateikiami Komisijos pirmininkui. Jis pasirūpina, kad pasiūlymai būtų perduoti svarstyti visiems Komisijos nariams.

XII. PRIEDAI

1 priedas. Dėl įspėjimo dėl baudžiamosios atsakomybės už melagingų pranešimų, paaiškinimų, informacijos ar duomenų teikimą Lietuvos Respublikos Seimo laikinajai tyrimo komisijai, taip pat dėl administracinės atsakomybės už Seimo laikinosios tyrimo komisijos reikalavimų nevykdymą.

Lietuvos Respublikos Seimo 

Laikinosios tyrimo komisijos 

Dėl sutikimo Lietuvos Respublikos 

Seimo narį Viktorą Uspaskichą patraukti 

baudžiamojon atsakomybėn, suimti 

ar kitaip suvaržyti jo laisvę reglamento

1 priedas

Aš, ___________________________________________________________________________

(vardas ir pavardė)

p a t v i r t i n u,

kad esu įspėtas dėl baudžiamosios atsakomybės už melagingų pranešimų, paaiškinimų, informacijos ar duomenų teikimą Lietuvos Respublikos Seimo laikinajai tyrimo komisijai (pagal Lietuvos Respublikos baudžiamojo kodekso 235 straipsnio 2 dalį), taip pat dėl administracinės atsakomybės už Seimo laikinosios tyrimo komisijos reikalavimų nevykdymą (pagal Lietuvos Respublikos administracinių teisės pažeidimų kodekso 1877 straipsnį).

____________________


_______________

(parašas)




(data)

